पाएं अपने शहर की ताज़ा ख़बरें और फ्री ई-पेपरडाउनलोड करें
करतारपुर. सराय खास के नजदीक एवन ढाबे के पास सड़क किनारे खड़ी टूरिस्ट बस से उतरी महिला कार की चपेट में आ गई। महिला की मौके पर ही मौत हो गई। जबकि हादसे में कार अनियंत्रित होकर आगे खड़ी जीप से टकरा गई। कार सवार महिला की बाजू टूट गई है। मृतका की पहचान यूपी के थाना महे के गांव मोहनी की रहने वाली अमनी देवी पत्नी बाल किशन के रूप में हुई है।
कार सवार महिला दिल्ली की रहने वाली परविंदर कौर ने बताया कि वह पति बलवंत सिंह के साथ श्री दरबार साहिब माथा टेकने जा रही थी, की रास्ते में अचानक महिला गाड़ी के आगे आ गई। उसने बचाव के लिए गाड़ी घुमाई लेकिन महिला गाड़ी की साइड से टकरा गई। घायल महिला को हाईवे पुलिस ने निजी अस्पताल में भर्ती कराया है।
हाईवे पर केएफसी के सामने कार पलटी, सभी सवार सुरक्षित
जालंधर कैंट. अमृतसर से आनंदपुर साहिब जा रहे युवकों की कार हाईवे पर दोपहर साढ़े तीन बजे के पास केएफसी रेस्टोरेंट के पास अनियंत्रित होकर डिवाइडर पर जा चढ़ी। कार तीन पलटियां खाने के बाद सीधी हुई। हादसे में कोई जख्मी नहीं हुआ, लेकिन कार बुरी तरह क्षतिग्रस्त हो गई। स्विफ्ट कार में सवार प्रमोद शर्मा ने बताया कि वह दोस्तों के साथ अमृतसर से आनंदपुर साहिब जा रहा था। कार की रफ्तार तेज होने के कारण हादसा हुआ। चौकी परागपुर के इंचार्ज जीवन सिंह ने बताया कि कोई जख्मी नहीं हुआ था।
दीवार से टकराए बाइक सवार
फिल्लौर त्न रायपुर अराइयां में रविवार रात 11 बजे बाइक स्लिप करने से मोटरसाइकिल सवार दीवार से जा टकराए। दोनों की मौके पर ही मौत हो गई। मृतकों की पहचान कुलदीप कुमार (24) पुत्र जोगिंदर लाल, मिंटू (23) पुत्र हरबंस लाल के रूप में हुई है। दोनों मजदूरी का काम करते थे। बीती रात मोटरसाइकिल पर किसी काम को निकली थे, की गुरुद्वारा सिंघा शहीदां की दीवार से मोटरसाइकिल का बैलेंस बिगडऩे से टकरा गए। शवों को पोस्टमार्टम के लिए सिविल अस्पताल फिल्लौर भेज दिया गया।
ड्यूटी दे रहे होमगार्ड को वाहन ने कुचल डाला
शाहकोट. शाहकोट-मोगा मुख्य मार्ग स्थित पेट्रोल पंप के नजदीक बीती रात ड्यूटी पर तैनात पंजाब होम गार्ड के मुलाजिम की अज्ञात वाहन की चपेट में आने से मौत हो गई।
थान शाहकोट में तैनात होमगार्ड की पहचान तरसेम लाल के रूप में हुई है। भोएपुर के रहने वाले होमगार्ड जगीर सिंह ने बताया कि रविवार देर रात सिपाही कुलविंद्रजीत सिंह, कांस्टेबल रूबल कुमार और तरसेम की परजिया मोड टी-प्वांइट पर ड्यूटी लगी थी। रात करीब नौ बजे तरसेम नाके से कुछ दूर पेट्रोल पंप से पानी लेने के लिए चला गया। जब वह वापस नहीं आया तो वह उसने देखने गए। पेट्रोल पंप के पास ही तरसेम बेसुध पड़ा था। प्राथमिक जांच में पाया गया कि तरसेम को किसी अज्ञात वाहन ने चपेट मारी है। मौके पर पहुंचे एसआई निर्मल ने शव को पोस्टमार्टम के लिए सिविल अस्पताल नकोदर भिजवा दिया।
पटरी से मिला शव, परिजनों ने जताई हत्या की आशंका
करतारपुर. दिल्ली-अमृतसर रेल लाइन से सोमवार सुबह सात बजे जालंधर-सूरानुस्सी खंभा नंबर 436/25-26 हाउस लाइन पर करीब 35 वर्षीय युवक का शव मिला है।
मृतक की पहचान मकसूदां के रहने वाले बलजीत सिंह उर्फ बब्बू पुत्र उगम सिंह के रूप में हुई है। जबकि परिजनों ने बलजीत की हत्या की आशंका जताई है। बलजीत ऑटो चलाकर परिवार का पेट पालता था। मृतक के परिजनों का कहना है कि बलजीत की कुछ लोगों से रंजिश थी। इसी कारण उक्त लोगों ने उसका ऑटो भी तोड़ा था। उन लोगों ने बलजीत की हत्या के बाद शव रेल पटरी पर रख दिया। पुलिस मामले की जांच कर रही है।
व्यक्ति ने फंदा लगाया
गांव मथ पल्तु में एक व्यक्ति ने अपने घर के नजदीक पेड़ से फंदा लगाकर जान दे दी। मृतक की पहचान कृष्ण लाल पुत्र धर्मपाल के रूप में हुई है। 30 वर्षीय कृष्ण लाल की एक वर्ष पहले ही शादी हुई थी। मृतक कुछ घरेलू परेशानियों के चलते तनाव में था।
संदिग्ध हालात में महिला ने जहर निगला
गांव कपूरपुर की रहने वाली एक महिला ने रविवार रात संदिग्ध परिस्थितियों में जहर निगल लिया। हालत बिगडऩे पर उसे जालंधर के सिविल अस्पताल में दाखिल करवाया गया है। डॉक्टरों के अनुसार महिला की हालत खतरे से बाहर है। महिला की सास ने सोमवार सुबह बताया था कि उसका बेटा मिथुन दुबई रहता है। दुबई जाने से पहले उन्होंने कुछ लोगों से लाखों रुपए लिए थे। अब वह दोगुने पैसे मांग रहे हैं। हालांकि देर शाम वह अपने दिए बयान से मुकर गई। वह बोली कि गलती से बहू ने जहर निगला।
एकता नगर में युवक ने खुदकुशी की
जालंधर कैंट. रामामंडी के एकता नगर में रहने वाले तीस साल के विजय कुमार ने दिमागी परेशानी के कारण जहरीला पदार्थ निगल लिया। अस्पताल में इलाज के दौरान उसकी मौत हो गई। एसएचओ विमलकांत ने बताया कि विजय का पिता के साथ झगड़ा चल रहा था। इस कारण वह दिमागी तौर पर परेशान भी रहता था। रविवार देर रात उसने जहरीला पदार्थ निगल लिया। सोमवार सुबह उसकी मौत हो गई। एसएचओ ने बताया कि परिवार वालों ने कोई भी पुलिस कार्रवाई करवाने से इनकार कर दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn